Pericol public

Un bărbat în vârstă de 35 de ani a fost arestat preventiv pentru 30 de zile după ce, prins la volan deşi nu are permis de conducere, s-a manifestat violent faţă de cei doi poliţişti care l-au oprit în trafic, lovind-o pe agenta din echipaj cu o bormaşină pe care o avea în autoturism. Petrică Marcu, din Voitinel, mai avea la activ un dosar penal pentru conducere fără permis, astfel că de această dată nu a mai scăpat uşor, mai ales în condiţiile în care a fost pus sub acuzare şi pentru ultraj. Poliţista a suferit leziuni care necesită câteva zile de îngrijiri medicale, fiind în afara oricărui pericol. Asta nu schimbă însă cu nimic gravitatea faptei şi gradul de pericol social, fapt cu care au fost de acord şi judecătorii de la Rădăuţi, care au emis mandatul de arestare preventivă pentru 30 de zile solicitat de Parchetul de pe lângă Judecătoria Rădăuţi.

Pe 20 mai, în jurul orei 15.00, un echipaj de la Secţia Rurală Marginea acţiona în cadrul unui filtru rutier pe raza comunei Marginea şi a efectuat semnal de oprire unui autoturism BMW, înmatriculat în Marea Britanie. Poliţiştii l-au recunoscut la volan pe Petrică Marcu, care a devenit agresiv, mai întâi verbal, fiind în cele din urmă încătuşat.

Bărbatul era cunoscut de poliţiştii din zonă după ce a fost prins de mai multe ori la volanul unei maşini, deşi nu este posesor de permis de conducere. El se aflase până nu demult sub măsura controlului judiciar în unul din dosarele pentru conducere fără permis.

Iniţial, pe numele său a fost întocmit dosar penal pentru infracţiunea de conducere fără permis, fiind reţinut pentru 24 de ore.

Ulterior, pe 21 mai, Judecătoria Rădăuţi a dispus arestarea preventivă a bărbatului pentru următoarele 30 de zile.

Mandatul de arestare nu este definitiv, iar inculpatul se bucură de prezumţia de nevinovăţie, până la o sentinţă judecătorească definitivă.